SKRIFTLIG FORESPØRGSEL E-0001/00

af Brigitte Langenhagen (PPE-DE) til Kommissionen

(19. januar 2000)

Om: Gennemførelse af systemadgang i henhold til EU-direktiv 96/92/EF af 19. december 1996 og transmissionsbetingelser for uafhængige elektricitetsforhandlere

I øjeblikket undersøges det, om betingelserne for systemadgang i Tyskland er forenelige med det indre markeds regler.

1. Kan målet med direktiv 96/92/EF(1), nemlig at sikre elektricitetsudbydere diskrimineringsfri systemadgang, overhovedet nås på baggrund af aftalerne mellem tyske elkoncerner og interesseorganisationer om transmissionsgebyrer?

2. Hvilke gebyrer anses ud fra sammenligninger på europæisk plan for at være forenelige med reglerne?

3. Hvorledes kontrollerer Kommissionen systemoperatørernes rent faktiske omkostningsstrukturer, f.eks. ved at forpligte dem til at give aktindsigt?

4. Er Kommissionen ikke enig i, at uberettiget høje gebyrer åbner mulighed for tværsubventionering og omkostningsforskydning i integrerede elektricitetsvirksomheder og dermed i sidste ende også for konkurrenceforvridninger?

5. Er Kommissionen ikke enig i, at gamle traditionelle energileverandører via gebyrstørrelsen ville kunne udnytte det naturlige monopolsystem maksimalt for at udelukke nye konkurrenter?

6. Hvad agter Kommissionen at gøre for at sikre de nye elektricitetsudbydere en fri og gennemskuelig markedsadgang?

(1) EFT L 27 af 30.1.1997, s. 20.

Svar afgivet på Kommissionen vegne af Loyola de Palacio

(1. marts 2000)

1. Kommissionen har foretaget en foreløbig analyse af den Verbaendevereinbarung (VV), det ærede medlem henviser til. Kommissionens medlem med ansvar for konkurrence har skrevet til de tyske sammenslutninger og gjort rede for resultaterne af sin analyse. Brevet kommer ind på en række spørgsmål, bl.a. den potentielle diskrimination, som vil være i strid med EF-traktatens konkurrencebestemmelser. Generaldirektøren for energi og transport har over for de tyske myndigheder skriftligt gjort rede for risikoen for, at visse aspekter ved VV ville være i strid med Parlamentets og Rådets direktiv 96/92/EF af 19. december 1996 om fælles regler for det indre marked for elektricitet.

2. Inden for rammerne for The Regulatory Forum i Firenze, hvor medlemsstaterne, de regeludstedende myndigheder, Den Europæiske Sammenslutning af Transmissionssystemoperatører, forbrugerne og industrien er repræsenteret, er der nået til enighed om, at transmissionsgebyrer, der giver adgang til det sammenkoblede Fællesskabsnet, skal være uafhængige af de kommercielle transaktioner, som netbrugerne måtte foretage. Disse gebyrer må derfor ikke vare baseret på individuelle transaktioner, men på en beregning af den faktiske brug af nettet.

3. I medfør af direktiv 96/92/EF skal transmissionssystemoperatører enten offentliggøre tarifferne for adgang til nettet, hvis der er tale om reguleret adgang for tredjeparter, eller vejledende tariffer, hvis der er tale om forhandlet adgang for tredjeparter.

4. Kommissionen er enig med det ærede medlem og understreger kraftigt, at gebyrerne skal være ikke-diskriminerende. I medfør af direktivets artikel 7, stk. 5, må systemoperatører ikke forskelsbehandle systembrugere og må navnlig ikke begunstige egne datterselskaber eller aktionærer.

5. Kommissionen er enig heri og har i sine breve fremhævet denne risiko for misbrug af dominerende stilling fra de pågældende tyske elselskabers side.

6. Som nævnt under 1), har Kommissionen gjort rede for sin tvivl med hensyn til overensstemmelsen mellem visse aspekter i VV og el-direktivet og EF-traktatens konkurrencebestemmelser. Det er klart, at VV skal garantere fri og gennemsigtig adgang til markedet for alle aktører.